Rådets forordning (EF) nr. 2580/2000

af 20. november 2000

om ændring af forordning (EF) nr. 3448/93 om en ordning for handelen med visse varer fremstillet af landbrugsprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37 og 133,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) I artikel 8 i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(4), hedder det, at der ved udførsel af varer kan ydes eksportrestitutioner for de landbrugsprodukter, der er anvendt, og at disse eksportrestitutioner beregnes i henhold til forordningerne om den fælles markedsordning for de pågældende sektorer. Denne artikel bør suppleres for at tage hensyn til kravene i landbrugsaftalen, som blev indgået under de multilaterale handelsforhandlinger i Uruguay-rundens regi.

(2) Der bør navnlig ved udstedelse af licenser sikres overvågning af de udgifter, som følger af de indgåede forpligtelser. Udgifter, som ikke er omfattet af en eller flere licenser, skal dog fortsat bogføres på grundlag af restitutionsbetalingerne, eventuelt i form af forskud.

(3) Kommissionen er opmærksom på hele forædlingssektoren for landbrugsprodukter og særlig på situationen for små og mellemstore virksomheder i lyset af de målrettede nedskæringer i eksportrestitutionerne.

(4) Den berørte industrisektor er af stor betydning, da den beskæftiger 2,5 mio. mennesker i Europa, og den er således en væsentlig faktor med hensyn til social stabilitet og fysisk planlægning. Som følge af de små eksportvirksomheders specifikke interesser bør de være omfattet af en ordning, der fritager dem for at forevise certifikater som led i ordningen for eksportrestitutioner.

(5) Som følge af de aftaler, der er indgået i medfør af traktatens artikel 300, er der fare for, at forarbejdningsindustriens behov for landbrugsråvarer ikke fuldt ud kan dækkes af landbrugsråvarer fra Fællesskabet på rimelige konkurrencevilkår. I artikel 117, litra c), i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(5) hedder det, at der kan meddeles bevilling til aktiv forædling, hvis de økonomiske forudsætninger, således som de er defineret i Kommissionens forordning (EØF) nr. 2454/93(6), er opfyldt. Under hensyn til ovennævnte aftaler bør der endvidere indføres en bestemmelse om, at de økonomiske forudsætninger betragtes som opfyldt for visse mængder af bestemte landbrugsprodukter, der henføres under forædlingsproceduren.

(6) For at beskytte landbrugsråvareproducenternes interesser bør der i de enkelte regnskabsår opføres tilstrækkelige bevillinger til, at de varer, der ikke er omfattet af traktatens bilag I, kan udnytte det gældende WTO-loft fuldt ud. Der bør ligeledes, idet der udarbejdes en fleksibel procedure, på grundlag af en foreløbig opgørelse, som revideres regelmæssigt, foretages en samlet kontrol af de mængder, der henføres under proceduren for aktiv forædling, og som ikke er underlagt nogen forudgående individuel kontrol med hensyn til de økonomiske forudsætninger (med undtagelse af produkter, der forædles i henhold til en lønforarbejdningskontrakt, gennemgår sædvanlige behandlinger eller anvendes til fremstilling af ikke-restitutionsberettigede varer), under overholdelse af de generelle betingelser for proceduren for aktiv forædling. Der bør endelig tages hensyn til markedssituationen i Fællesskabet for så vidt angår de berørte råvarer, for at sikre en forsigtig forvaltning af ovennævnte mængder.

(7) Visse referencer bør også ajourføres som følge af kodificeringen af traktaten om oprettelse af Det Europæiske Fællesskab, og det samme gælder for visse definitioner.

(8) De nødvendige foranstaltninger til gennemførelse af forordning (EF) nr. 3448/93 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(9) Forordning (EF) nr. 3448/93 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 3448/93 foretages følgende ændringer:

1) Artikel 1, stk. 2, affattes således:

"2. I denne forordning forstås ved:

- 'landbrugsprodukter': produkter, der er omfattet af traktatens bilag I

- 'varer': produkter, der ikke er omfattet af traktatens bilag I, og som er opført i bilag B.

Udtrykket 'varer', der er anvendt i kapitel 2 i afsnit I samt i artikel 11, henviser dog til produkter, som ikke er omfattet af traktatens bilag I, og som er anført i de tilsvarende bilag til forordningerne om fælles markedsordninger for de pågældende landbrugssektorer."

2) I artikel 8 indsættes følgende stykker:

"5. Overholdelsen af de grænser, der følger af aftaler, som er indgået i medfør af traktatens artikel 300, sikres ved hjælp af licenser, der udstedes for de fastsatte referenceperioder, hvortil lægges det beløb, der er fastsat for de små eksportvirksomheder.

6. Grænsen, hvorunder mindre producenter kan fritages for at forevise certifikater som led i ordningen for eksportrestitutioner, er fastsat til 50000 EUR årligt. Dette maksimumsbeløb kan justeres efter proceduren i artikel 16."

3) Artikel 11 affattes således:

"Artikel 11

1. Landbrugsprodukter kan kun henføres under proceduren for aktiv forædling, hvis der er foretaget forudgående kontrol af opfyldelsen af de økonomiske forudsætninger, jf. artikel 117, litra c), i forordning (EØF) nr. 2913/92. Disse forudsætninger betragtes som opfyldt i henhold til artikel 552 i Kommissionens forordning (EØF) nr. 2454/93(8).

Endvidere betragtes de i artikel 117, litra c), i forordning (EØF) nr. 2913/92 omhandlede økonomiske forudsætninger som opfyldt i henhold til forordning (EØF) nr. 2454/93 for visse mængder råvarer, der anvendes til fremstilling af varer. Disse mængder beregnes ved hjælp af en opgørelse, som Kommissionen udarbejder på grundlag af en sammenligning mellem de disponible finansielle midler og det forventede behov for restitutioner, og især under hensyntagen til den forventede eksport af de pågældende varer, samt situationen på det indre marked og på verdensmarkedet for de nødvendige råvarer. Opgørelsen og dermed også mængderne revideres med regelmæssige mellemrum under hensyntagen til udviklingen i de økonomiske og lovgivningsmæssige faktorer.

Gennemførelsesbestemmelserne til andet afsnit, som skal gøre det muligt at fastsætte, hvilke råvarer der skal henføres under proceduren for aktiv forædling, og at kontrollere og planlægge mængderne heraf, sikrer de erhvervsdrivende større gennemsigtighed ved forudgående offentliggørelse for hver enkelt markedsordning af de vejledende mængder, der kan indføres. Denne offentliggørelse foretages regelmæssigt navnlig under hensyn til udnyttelsen af de pågældende mængder. Gennemførelsesbestemmelserne vedtages efter proceduren i artikel 16.

Udtrykket 'basisprodukter', der er anvendt i denne artikel, henviser til de produkter, som i tabellen i bilag A er anført efter en KN-kode, herunder udelukkende fodnote 1 om korn.

2. Den mængde varer, som er henført under en anden procedure for aktiv forædling end den, der er nævnt i stk. 1, andet afsnit, og som derfor ikke pålægges den i artikel 2 omhandlede afgift med henblik på eller som følge af udførsel af andre varer, er den mængde, der faktisk er medgået til fremstillingen af disse varer."

4) Artikel 15 udgår.

5) Artikel 16 affattes således:

"Artikel 16

1. Kommissionen bistås af en 'komité for horisontale spørgsmål i forbindelse med handel med forarbejdede landbrugsprodukter uden for bilag I' (i det følgende benævnt 'komitéen').

2. Når der henvises til denne artikel, anvendes artikel 4 og 7 i afgørelse 1999/468/EF.

Fristen i artikel 4, stk. 3, i afgørelse 1999/468/EF fastsættes til en måned.

3. Komitéen vedtager selv sin forretningsorden."

Artikel 2

Kommissionen forelægger en midtvejsrapport for Europa-Parlamentet og Rådet et år efter iværksættelsen af de ændringer, der ved denne forordning foretages i forordning (EF) nr. 3448/93 for så vidt angår proceduren for aktiv forædling.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. november 2000.

På Rådets vegne

J. Glavany

Formand

(1) EFT C 89 E af 28.3.2000, s. 81.

(2) Udtalelse afgivet den 24.10.2000 (endnu ikke offentliggjort i EFT).

(3) EFT C 117 af 26.4.2000, s. 51.

(4) EFT L 318 af 20.12.1993, s. 18. Forordningen er senest ændret ved Kommissionens forordning (EF) nr. 2491/98 (EFT L 309 af 19.11.1998, s. 28).

(5) EFT L 302 af 19.12.1992, s. 1. Forordningen er senest ændret ved Parlamentets og Rådets forordning (EF) nr. 955/1999 (EFT L 119 af 7.5.1999, s. 1).

(6) EFT L 253 af 11.10.1993, s. 1. Forordningen er senest ændret ved forordning (EF) nr. 1602/2000 (EFT L 188 af 26.7.2000, s. 1).

(7) EFT L 184 af 17.7.1999, s. 23.

(8) EFT L 253 af 11.10.1993, s. 1. Forordningen er senest ændret ved forordning (EF) nr. 1602/2000 (EFT L 188 af 26.7.2000, s. 1).